Candidatul Partidului Socialiştilor din Republica Moldova, Ion Ceban, şi cel al Blocului electoral ACUM (DA şi PAS), Andrei Năstase, vor intra în turul al doilea al alegerilor locale pentru funcţia de primar al municipiului Chişinău, potrivit rezultatelor preliminare ale alegerilor locale de duminică, prezentate de Comisia Electorală Centrală, relatează Agerpres.

Este primul test electoral după venirea la guvernare a unei coaliţii formate din socialiştii proruşi ai preşedintelui Igor Dodon şi Blocul ACUM (PAS plus PPDA), declarat proeuropean. Cele două forțe politice adversare s-au unit la nivel guvernamental cu scopul comun al „dezoligarhizării” republicii, după alungarea de la putere a controversatului lider al Partidului Democrat, Vlad Plahotniuc.

Centralizarea proceselor verbale din 89 din totalul celor 307 secţii de votare arată că Ion Ceban a obţinut voturile a 42,31% dintre alegători, în timp ce Andrei Năstase a beneficiat de susţinerea a 30,59% din electorat.

Turul al doilea ar urma să aibă loc peste două săptămâni, la 3 noiembrie.

Pe locul al treilea al alegerilor locale de duminică se situează fostul primar al Chişinăului, Dorin Chirtoacă, care a candidat din partea Partidului Liberal şi care a obţinut 9,65% din voturi.

Alegerile locale de anul trecut au fost anulate la Chișinău

Andrei Năstase a fost ales în iunie 2018 în funcția de edil al Chișinăului, avându-l contracandidat tot pe Ion Ceban, dar scrutinul a fost anulat atunci de instanță. Motivul - s-ar fi făcut propagandă electorală în ziua scrutinului.

Andrei Năstase Foto: Facebook

Potrivit legislaţiei din Republica Moldova, alegerile locale sunt validate dacă prezenţa la urne este de minim 25% din numărul persoanelor înscrise pe listele electorale permanente.

Preşedintele Comisiei Electorale Centrale din Republica Moldova, Dorin Cimil, a anunţat validarea alegerilor locale desfăşurate duminică, după ce prezenţa la urne la nivel naţional a fost de 41,68%. Scrutinul a fost lipsit de incidente majore, a mai spus Dorin Cimil.

În municipiul Chişinău, prezenţa la vot după închiderea secţiilor de votare a fost de 36,05%.

Alegătorii moldoveni au fost chemaţi să aleagă 898 de primari şi 11.580 de consilieri locali pentru un mandat de patru ani.

Ca de obicei, principala miză a acestor alegeri o reprezintă funcţia de primar general al Chişinăului. Au fost 17 candidaţi înscrişi în cursa pentru fotoliul de edil general al capitalei Republicii Moldova, dar sondajele îi dădeau favoriți pe Andrei Năstase, liderul PPDA (proeuropean), şi pe candidatul socialiştilor, Ion Ceban.

1. 600 observatori naţionali din partea a 11 organizaţii neguvernamentale au monitorizat alegerile de duminică. De asemenea, Comisia Electorală a acreditat 145 de observatori internaţionali din partea a 11 misiuni diplomatice acreditate în Republica Moldova, a 11 autorităţi electorale străine şi a 3 organizaţii neguvernamentale internaţionale.

Pentru scrutinul de duminică au fost tipărite peste 7,8 milioane de buletine de vot, dintre care 6,104 milioane în limba română şi peste 1,688 milioane în limba rusă.

Editare web: Luana Păvălucă